MUNICIPIUL SATU MARE

APARATUL DE SPECIALITATE AL PRIMARULUI

SERVICIUL JURIDIC 

NR. 62749/04.11.2026
În conformitate cu prevederile art. 136 alin. (8) lit. b) din O.U.G. nr. 57/2019 privind Codul administrativ,

formulăm:

RAPORT DE SPECIALITATE 

la proiectul de hotărâre privind aprobarea Regulamentului  privind închirierea și utilizarea temporară a spațiilor temporar disponibile din unitățile de învățământ preuniversitar de stat  aflate pe raza municipiului Satu Mare

Proiectul de hotărâre se întemeiază din punct de vedere juridic, pe următoarele:

· Legea nr. 198/2023 a învăţământului preuniversitar, cu modificările şi completările ulterioare:

· art. 8 alin. (1): „(1)Autorităţile administraţiei publice locale asigură buna desfăşurare a învăţământului preuniversitar în unităţile administrativ-teritoriale în care acestea îşi exercită autoritatea.”
· art. 135 alin. (1) care enumerează principiile care stau la baza finanţării învăţământului preuniversitar;

· art. 146 alin. (2) teza întâi şi alin. (15): „(2) Terenurile şi clădirile în care îşi desfăşoară activitatea unităţile de învăţământ preuniversitar de stat fac parte din domeniul public local şi sunt administrate de către consiliile locale.... (15) Închirierea terenurilor şi clădirilor, inclusiv a celorlalte componente ale bazei materiale, se realizează numai cu avizul conform al Ministerului Educaţiei, potrivit reglementărilor legale ce vizează închirierea bunurilor aparţinând domeniului public.”

· Art. 20 alin. (1) lit. e) din Legea nr. 273/2006 privind finanţele publice locale, cu modificările şi completările ulterioare – autorităţile administraţiei publice locale au competenţe în administrarea eficientă a bunurilor din proprietatea publică şi privată a unităţilor administrativ-teritoriale;
· Ordonanţa de Urgenţă nr. 57/2019 privind Codul administrativ, cu modificările şi completările ulterioare
·  Art. 87 alin. (5) coroborat cu art. 287 lit. b) din – autorităţile deliberative ale administraţiei publice locale dispun de bunurile proprietate publică sau privată ale unităţilor administrativ-teritoriale şi exercită dreptul de proprietate asupra acestora;
· Art. 332 potrivit căruia titularul dreptului de administrare (în speţă unitatea de învăţământ preuniversitar) poate să încheie contract de închiriere având ca obiect un bun proprietate publică;
· Art. 333 – 348 care reglementează închirierea bunurilor proprietate publică;

· Art. 1777 şi urm. – contractul de locaţiune – Codul civil.

Având în vedere cererile de închiriere a spațiilor din cadrul unităților de învățământ preuniversitar din municipiul Satu Mare, atât cele cu scop comercial, cât și cele destinate activităților sportive, civice, culturale și altele, dar și numeroasele cazuri în care aceste spații au fost ocupate/folosite fără contract de închiriere, se impune implementarea unor reglementări care sa vizeze aceste aspecte. Aceste reglementări vor asigura o gestionare responsabilă a patrimoniului municipiului Satu Mare, se vor respecta drepturile și obligațiile ce decurg în urma închirierii, se vor asigura condițiile necesare bunei desfășurări a actului educaţional, a celui civic, a activităților extracurriculare și nu în ultimul rând se va asigura o sursă de venit la bugetul local.

Totodată, pentru o aplicabilitate a Regulamentului, raportată la legislația în vigoare, este necesară și abrogarea HCL 197/29.10.2015 privind aprobarea regulamentului cadru de închiriere a spaţiilor din unităţile de învăţământ preuniversitar de stat din Municipiul Satu Mare.

Conform prevederilor art. 333 alin. (3) din OUG nr. 57/2019 privind Codul administrativ, dacă contractul de închiriere se încheie de către titularul dreptului de administrare, acesta are dreptul să încaseze din chirie o cotă-parte între 20-50%, stabilită prin hotărârea consiliului local al municipiului prin care s-a aprobat închirierea. Însă, potrivit alineatului (4) al aceluiaşi articol, având în vedere că activitatea unităţii de învăţământ este subvenţionată de la bugetul de stat/local, prevederea de mai sus nu se aplică. 
În conformitate cu prevederile art. 455 alin. (2) şi art. 463 alin. (2) din Legea nr. 227/2015 privind Codul fiscal, cu modificările şi completările ulterioare, chiriaşul datorează taxa pe clădiri, respectiv taxa pe teren.
Cu privire la oportunitatea promovării lui, s-a pronunţat iniţiatorul prin referatul de aprobare, iar din punct de vedere tehnico-financiar s-a întocmit raportul de specialitate comun al Direcţiei Patrimoniu şi al Compatimentului Învăţământ din cadrul Direcţiei Economice. 

În consecinţă, proiectul de hotărâre privind aprobarea Regulamentului  privind închirierea și utilizarea temporară a spațiilor temporar disponibile din unitățile de învățământ preuniversitar de stat  aflate pe raza municipiului Satu Mare, se înaintează Consiliului Local al municipiului Satu Mare cu propunere de aprobare.

